# Pinochio par anpezan/Capitolo 26

../Capitolo 27 IncludiIntestazione 15 settembre 2014 75% Da definire
Pinochio par anpezan Carlo Collodi 1883 CC BY-SA 3.0 GFDL Indice:Pinochio.djvu //it.wikisource.org/w/index.php?title=Pinochio_par_anpezan/Capitolo_26&oldid=- 20140915150542 //it.wikisource.org/w/index.php?title=Pinochio_par_anpezan/Capitolo_26&oldid=- 20140915150542
Capitolo 26
Pinochio el và coi sò amighe sul lido del mar par vede el Pescion
El dì dapò Pinochio l é ‘sù a scora, chera del Comun odé ve pensà chi canaies, canche i à vedù ruà un buratin! I no ra fenia pi de i ride sora. Ci l i fejea un scherzo, ci un outro; ci l i tolea ra bareta fora de man; ci l lo tiraa par ra fanela; ci l à proà a i piturà col inciostro doi mostacioi sote l nas, ci l à finamai proà a i leà fire inze i pès e ra mas par vede se l ea bon de balà.
Par un toco Pinochio l à fato finta de nuia e l à tirà dreto, ma a ra fin l à pardù ra passienza, l à ciapà inze ci che l tormentaa e l mincionaa de pi e l i à dito, co na ghigna da no crede: - Tendei vé, borsoi; ió no son vienù ca par esse l vosc lachè. Ió ve rispeto vosoutre, ma voi che anche vosoutre me rispetade me. - Brao pantalon! T as parlà come un libro stanpà! – i craiaa chi lasaroi, e i ridea da se sbreà; un de lore, pi sfazà de chi outre, l à slongà na man con chera de brincà l buratin par ra ponta del nas. Ma el no n é ‘sù adora, parceche Pinochio l à slongà fora ra janbes sote toura e l i à molà un spedazon inze ra scheneles. - Oh! ce pès dure! – l à craià chel pizo, e intanto l se tociaa ra borgna che l i aea fato el buratin. - E ce comedoi! … anche pi dure dei pès! – l à dito un outro che, par i sò jeste, el s aea ciapà na comedonada inze l stomego.
El fato l é che dapò de ra spedazada e ra comedonada, dute i pize da scora i é deentade amighe de Pinochio e i l à rispetà; dute i lo slecaa su e i vorea un gran ben.
Anche l maestro l ea contento, parceche el vedea che Pinochio l i tendea a ra lezios, l inparaa, l ea intelijente, el ruaa a scora par prin e l leaa su par ultimo co sonaa ra cianpanela.
L aea solo na peca, che l ea amigo de un grun de borsoi, e intrà de lore l ea anche alcuanta linjeres, che dute saea che es aea poca voia de inparà e se fei onor.
El maestro i lo dijea dute i dis, e anche ra bona Fatazina ra l avisaa despes: - Tendi Pinochio! Un dì o l outro, chi tò amighe canaies i te fejarà passà ra voia de inparà e mangare i te fejarà fei anche calche malagrazia.
- No n aede festide! – el respondea l buratin, el tiraa su na spala e col diedo el se tociaa ra testa, come par dì “Ca inze, in é assei de ston!” Un bel dì l é suzedù che, fin che el ‘sia a scora, Pinochio l à ciatà un ciapo dei sò amighe, che i é ‘sude daejin e i à dito: - Sasto ce che l é suzedù? - Nò. - Inze l mar ca pede l é un Pescion gran come na croda. - Aì?… Che see chel Pescion de canche s à sofeà chel por pare? - Nosoutre ‘son là dal lido a l vede. Vosto vienì anche tu? - Ió nò, voi ‘sì a scora. - Ce t inportelo de ra scora? A scora podon ‘sì anche doman. Co na lezion de pi o una de manco, reston senpre i musc che son. - E l maestro ce dijaralo? - Lascion che l dighe. I lo paga aposta par brontolà dutaldì. - E mè mare? - Ra mares es no sà mai nuia – i à respondù chi borsonate. - Saeo ce che fejo? – l à dito Pinochio. – El Pescion voi el vede, sei ben ió parcé … ma ‘siarei à l vede dapò scora.
- Ce un naneraja che te sos! – l à dito un de chi sturloi. – Credesto che un pesc coscì gran l ebe voia de stà ca fin che te comoda a ti? Co l é stufo agro, el sin và da un outra banda, e t as tenpo de l vede danoo… - Cuanto volo esse par ‘sì là dal lido? – l à damandà el buratin. - Ca de un ora son beleche ‘sude e tornade. - Alora, via! e ci che core de pi l é el meo de dute! – l à craià Pinochio. Dapò de sta paroles, chel ciapo de borsoi l é moesc, coi libre e i cuaderne sote l brazo. I corea come liore fora par ra canpagna, e Pinochio l ea senpre daante, someaa che l aesse r oujores.
In ciou de nafré el se voltaa e l coionaa i amighe, che i ea senpre un toco pi indrio de el e i sfiadazaa, i sudaa, i ea dute pies de patuzo e co ra lenga a pendoron, e l ridea propio de bon saó.
Chel desgrazià ancora el no saea ce na paura, ce de malagrazies, ce na burta fin che i arae tocià fei poco dapò!…